
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,  27 octombrie 2010

Nr.29/130
RAPORT

asupra proiectului de Lege pentru completarea art. 14 din Legea educaţiei fizice şi sportului nr.69/2000 

(PL.x 306/2010)


1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 306 din 12 mai 2010, Comisia pentru învăţământ, ştiinţă, tineret şi sport a primit spre dezbatere şi avizare, în fond, proiectul de Lege pentru completarea art. 14 din Legea educaţiei fizice şi sportului nr.69/2000. 


Pentru întocmirea raportului, Comisia a analizat avizul primit de la Comisia juridică, de disciplină şi imunităţi, Comisia pentru muncă şi protecţie socială, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.

Proiectul de Lege are ca obiect de reglementare completarea articolului 14 din Legea educaţiei fizice şi sportului nr.69/2000, cu modificările şi completările ulterioare, în vederea acordării unor drepturi sportivilor de performanţă amatori. 

2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 25 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege a participat ca invitat: doamna Doina Melinte – preşedintele Autorităţii Naţional pentru Sport şi Tineret.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Senatul, în calitate de primă Cameră sesizată, a adoptat acest proiect de Lege în condiţiile articolului 75 alineatul (2), teza a III-a din Constituţia României, republicată. 

În urma dezbaterii, în şedinţa din 26 octombrie 2010, Comisia a propus, cu unanimitatea voturilor celor prezenţi, respingerea proiectului de Lege, din următoarele considerente:

- există două categorii de sportivi de performanţă: sportivi amatori şi sportivi profesionişti. Diferenţa între aceste categorii constă în aceea că sportivii profesionişti trebuie să aibă licenţa de sportiv profesionist şi să încheie cu o structură sportivă, în formă scrisă, un contract individual de muncă sau o convenţie civilă. În urma încheierii unui astfel de contract, persoana fizică respectivă se obligă să presteze o muncă pentru care este remunerat, şi pe cale de consecinţă dobândeşte calitatea de salariat. Sportivii amatori, prin definiţie, sunt acei sportivi care nu se supun acestor condiţii;

- prin adoptarea acestei iniţiative legislative, nu s-ar mai face nici o diferenţă între sportivi profesionişti şi sportivi amatori. 

